b"\n_START_ARTICLE_\n\xc5\xa0akotis\n_START_PARAGRAPH_\n\xc5\xa0akotis\xc2\xa0\xe2\x80\x93 auk\xc5\xa1tas \xc5\xa1akotas tu\xc5\xa1\xc4\x8diaviduris konditerijos kepinys. Tradicinis lietuvi\xc5\xb3 patiekalas, vienas da\xc5\xbeniausi\xc5\xb3 vestuv\xc4\x97ms ruo\xc5\xa1iam\xc5\xb3 desert\xc5\xb3._NEWLINE_\xc5\xa0akotis yra vokie\xc4\x8di\xc5\xb3 kulinarinio gaminio baumkucheno atmaina, kartais vadinamas Bankuchenu nuo \xc5\xa1io voki\xc5\xa1ko kepinio pavadinimo._NEWLINE_\xc5\xa0ako\xc4\x8dio forma primena eglut\xc4\x99, o jo spygliukai atstoja \xc5\xa1akeles. Padarius skersin\xc4\xaf pj\xc5\xabv\xc4\xaf galima suskai\xc4\x8diuoti, kiek kart\xc5\xb3 pilta te\xc5\xa1la. Kepami \xc4\xafvairaus dyd\xc5\xbeio. Jie yra \xc5\xa1velnaus skonio, malonaus aromato._NEWLINE_Be tradicinio \xc5\xa1ako\xc4\x8dio egzistuoja ir trapusis \xc5\xa1akotis, kur kiau\xc5\xa1ini\xc5\xb3 naudojama dar daugiau.\n_START_SECTION_\nIstorija\n_START_PARAGRAPH_\nJau XV a. buvo \xc5\xbeinoma apie \xc5\xa1ako\xc4\x8dio kepim\xc4\x85 Europoje. J\xc4\xaf kepdavo vienuoliai, o receptus laik\xc4\x97 didel\xc4\x97je paslaptyje. Viso \xc5\xbeinoma apie 60 \xc5\xa1ako\xc4\x8di\xc5\xb3 recept\xc5\xb3. Vadintas vok. Baumkuchen ('medis\xc2\xa0\xe2\x80\x93 pyragas')._NEWLINE_\xc4\xae Lietuv\xc4\x85 \xc5\xa1akotis atkeliavo XX a. prad\xc5\xbeioje ir prad\xc4\x97tas kepti vienuolynuose.\n_START_SECTION_\nGamyba\n_START_PARAGRAPH_\n\xc5\xa0ako\xc4\x8dio te\xc5\xa1lai reikia labai daug kiau\xc5\xa1ini\xc5\xb3 (30-50 kiau\xc5\xa1ini\xc5\xb3 1 kilogramui milt\xc5\xb3), margarino arba sviesto, milt\xc5\xb3, cukraus arba medaus ir grietin\xc4\x97s._NEWLINE_Pirmiausia su cukrumi i\xc5\xa1sukamas margarinas (sviestas), po to dedami kiau\xc5\xa1iniai, miltai, grietin\xc4\x97 ir viskas i\xc5\xa1plakama. Specialioje krosnyje ant besisukan\xc4\x8dio pagrindo arba ant sukamo ie\xc5\xa1mo varvinama te\xc5\xa1la, kuri \xc4\x8dia pat, veikiama krosnies skleid\xc5\xbeiamo kar\xc5\xa1\xc4\x8dio, stingsta ir skrunda, o liku\xc4\x8diai byra ant apa\xc4\x8dioje esan\xc4\x8dios skardos. Kepamas 40-45 minutes, po to apipjaustomas._NEWLINE_Ruo\xc5\xa1iant didelei \xc5\xa1ventei, vestuv\xc4\x97ms, \xc5\xa1akotis apglaistomas \xc5\xa1okoladu, papuo\xc5\xa1iamas g\xc4\x97li\xc5\xb3 girliandomis.\n_START_SECTION_\n\xc5\xa0ako\xc4\x8diai kitose \xc5\xa1alyse\n_START_PARAGRAPH_\n\xc4\xae \xc5\xa1ako\xc4\x8dius pana\xc5\xa1ius kepinius kepa ir kitose \xc5\xa1alyse: Latvijoje, Baltarusijoje, Lenkijoje, Vokietijoje, Rumunijoje, Vengrijoje, Portugalijoje, \xc5\xa0vedijoje, Japonijoje._NEWLINE_Nuo lietuvi\xc5\xa1ko \xc5\xa1ako\xc4\x8dio lenki\xc5\xa1kas ir voki\xc5\xa1kas Baumkuchenas skiriasi tik forma, o kepimas yra pana\xc5\xa1us. Baltarusi\xc5\xa1ko\xc2\xa0\xe2\x80\x93 bukesni rageliai, puo\xc5\xa1iamas dideliu cukraus pudros kiekiu._NEWLINE_Lietuvoje \xc5\xa1ako\xc4\x8di\xc5\xb3 gamyba gars\xc4\x97ja Strigaili\xc5\xa1kio kaimas Ignalinos rajone."